സമരക്കാര്ക്കിടയിലേക്ക് കേന്ദ്രമന്ത്രിയുടെ വാഹനവ്യൂഹം ഇടിച്ചുകയറി എട്ട് മരണം, മന്ത്രിപുത്രന് വെടിവച്ചെന്ന് ആരോപണം ലഖ്നൗ: കര്ഷക സമരക്കാര്ക്കിടയിലേക്കു കേന്ദ്രമന്ത്രിയുടെ വാഹനവ്യൂഹം ഇടിച്ചുകയറിയും തുടര്ന്നുണ്ടായ സംഘര്ഷത്തിലും ഉത്തര്പ്രദേശില് എട്ടുപേര് മരിച്ചതായി പോലീസ്. ഇവരില് നാലുപേര് കര്ഷകരും നാലുപേര് ബി.ജെ.പി. പ്രവര്ത്തകരും. മാധ്യമപ്രവര്ത്തകര് ഉള്പ്പെടെ നിരവധി പേര്ക്കു പരുക്ക്. സംഭവത്തില് ഇന്നു രാജ്യവ്യാപക പ്രതിഷധത്തിനു കര്ഷക സംഘടനകളുടെ ആഹ്വാനം. യു.പിയിലെ ലഖിംപുര് ഖേരിയില് ഇന്നലെ ഉച്ചകഴിഞ്ഞു മൂന്നോടെയാണു സംഭവം. കര്ഷകപ്രക്ഷോഭം കൊടുമ്ബിരിക്കൊണ്ടിരിക്കുന്ന തികുനിയ പ്രദേശത്ത് യു.പി. ഉപമുഖ്യമന്ത്രി കേശവ് മൗര്യയുടെയും കേന്ദ്ര ആഭ്യന്തരസഹമന്ത്രി അജയ് കുമാര് മിശ്രയുടെയും നേതൃത്വത്തിലുള്ള സംഘത്തിന്റെ സന്ദര്ശനമാണു സംഘര്ഷത്തിനു വഴിമരുന്നിട്ടത്. ഇരുവരുടെയും സന്ദര്ശനത്തിനെതിരേ കര്ഷകസംഘടനകള് ഇന്നലെ രാവിലെ മുതല് പ്രക്ഷോഭം ശക്തമാക്കിയിരുന്നു. ലഖിംപുരിലെ മഹാരാജാ അഗ്രസേന് മൈതാനത്ത് ഹെലികോപ്ടറിലെത്തിയശേഷം മന്ത്രിയും സംഘവും വാഹനങ്ങളില് ടികോണിയബാന്ബിര്പുര് റോഡിലൂടെ കടന്നുപോകുന്നതിനിടെ പാതയ്ക്കിരുവശവും മുദ്രാവാക്യം മുഴക്കി പ്രക്ഷോഭകര് തടിച്ചുകൂടി. ഇതിനിടെ രണ്ട് എസ്.യു.വികള് സമരക്കാര്ക്കിടയിലേക്കു പാഞ്ഞുകയറി. കേന്ദ്ര ആഭ്യന്തരസഹമന്ത്രി അജയ് മിശ്രയുടെ മകന് ആശിഷ് മിശ്രയാണ് ഇതില് ഒരു വാഹനം ഓടിച്ചിരുന്നതെന്നു കര്ഷകര് പറയുന്നു. സംഭവത്തില് നിരവധി പേര്ക്കു പരുക്കേറ്റു. ഇവരില് നാലുപേര് സംഭവസ്ഥലത്തുതന്നെ മരിച്ചതായി ലഖിംപുര് ഖേരി അഡീഷണല് പോലീസ് സൂപ്രണ്ട് അരുണ് കുമാര് സിങ് പിന്നീട് അറിയിച്ചു. രോഷാകുലരായ കര്ഷകര് അപകടത്തിനിടയാക്കിയ വാഹനങ്ങള് അഗ്നിക്കിരയാക്കി. യാത്രികരെ വലിച്ചു പുറത്തിറക്കി മര്ദിച്ചു. ഈ സംഘര്ഷത്തില് പരുക്കേറ്റ് നാലുപേര് മരിച്ചതായാണു വിവരം. മന്ത്രിപുത്രനും ഉറ്റബന്ധുക്കളും ഉള്പ്പെടെയുള്ളവരാണ് രണ്ട് എസ്.യു.വികളിലുമായുണ്ടായിരുന്നതെന്നു കര്ഷകര് ആരോപിച്ചു. ഇതുവഴിയെത്തിയ വാഹനങ്ങള് തടഞ്ഞിട്ട കര്ഷകര് അവയില് ചിലതിനു തീകൊളുത്തി. വിവരം അറിഞ്ഞ് കൂടുതല് പോലീസെത്തി സ്ഥിതി നിയന്ത്രിച്ചു. പ്രദേശത്ത് സംഘര്ഷാവസ്ഥ നിലനില്ക്കുകയാണ്. അതേസമയം, പ്രക്ഷോഭകര് നടത്തിയ കല്ലേറില് വാഹനം നിയന്ത്രണം വിട്ടു മറിഞ്ഞാണ് ദുരന്തമുണ്ടായതെന്നു മന്ത്രി മിശ്ര പറഞ്ഞു. സംഭവസ്ഥലത്തു മകന്റെ സാന്നിധ്യമുണ്ടായിരുന്നില്ല. സമരക്കാരില് ചിലര് തനിക്കൊപ്പമുണ്ടായിരുന്നവരെ ആക്രമിക്കുകയായിരുന്നു.